b"\n_START_ARTICLE_\nVroclav\n_START_SECTION_\nGospodarstvo\n_START_PARAGRAPH_\nMesto le\xc5\xbei v zgodovinsko pomembni \xc5\xa0leziji, ki ima veliko rudno bogastvo v obliki \xc4\x8drnega premoga. Najpomembnej\xc5\xa1e je tako izkori\xc5\xa1\xc4\x8danje te rudnine, prav tako pa ekonomsko bazo sestavlja trgovanje z \xc5\xbeelezom in drugimi kovinami. Pomembno je tudi trgovanje z volno in kmetijstvo, zlasti pridelava \xc5\xbeita._NEWLINE_Industrijska infrastruktura je sestavljena iz \xc5\xbeelezovih livarn, tekstilnih obratov, predelovalnic \xc5\xbeita, obratov pohi\xc5\xa1tva, nakita, glasbenih instrumentov, \xc5\xbeganih pija\xc4\x8d in cigar. V mestu je najti tudi te\xc5\xbeko industrijo, ki proizvaja stroje, zlasti \xc5\xbeelezni\xc5\xa1ke vagone in lokomotive.\n_START_SECTION_\nPrebivalstvo\n_START_PARAGRAPH_\nMesto ima po oceni iz leta 2004 633.700 prebivalcev, od tega pribli\xc5\xbeno 336.600 (53\xc2\xa0%) \xc5\xbeensk ter 297.400 (47\xc2\xa0%) mo\xc5\xa1kih; gostota je 2181/km\xc2\xb2. 65\xc2\xa0% prebivalstva je delovno aktivnega, naravni prirastek pa je negativen. V dana\xc5\xa1njem \xc4\x8dasu je velika ve\xc4\x8dina prebivalstva poljske narodnosti, znotraj njega pa \xc5\xbeivi nem\xc5\xa1ka manj\xc5\xa1ina, ki je preostanek mnogo\xc5\xa1tevil\xc4\x8dnega nem\xc5\xa1kega prebivalstva pred drugo svetovno vojno.\n_START_SECTION_\nGeografija\n_START_PARAGRAPH_\nOb\xc4\x8dina Vroclav zavzema 292,8\xc2\xa0km\xc2\xb2, od tega 12,31\xc2\xa0km\xc2\xb2 vodnih povr\xc5\xa1in. Zna\xc4\x8dilen je velik pomen Odre, na katere otokih le\xc5\xbei velik del mesta, zaradi \xc4\x8desar je slednje poznano po svojih stoterih mostovih. Center le\xc5\xbei na zemljepisnih koordinatah 51\xc2\xb007' s.z.\xc5\xa1. in 17\xc2\xb002' v.z.d. Srednja vi\xc5\xa1ina je 111 metrov nadmorske vi\xc5\xa1ine. Najvi\xc5\xa1ja to\xc4\x8dka mesta le\xc5\xbei na 143 metrih, najni\xc5\xbeja pa na 107,2 metra nadmorske vi\xc5\xa1ine._NEWLINE_Povpre\xc4\x8dna temperatura je 9,1\xc2\xa0\xc2\xb0C, povpre\xc4\x8dna koli\xc4\x8dina padavin pa 620\xc2\xa0mm na leto.\n_START_SECTION_\nZnamenitosti in kultura\n_START_PARAGRAPH_\nMesto je razporejeno na obeh bregovih Odre in na mno\xc5\xbeici otokov, povezanih z mostovi. Osrednje mesto le\xc5\xbei na zahodnem bregu reke, izhaja pa ve\xc4\x8dinoma iz srednjega veka. Vzhodni Vroclav je moderni del mesta na vzhodnem bregu reke, sestavljajo pa ga zlasti stanovanjska naselja. V jedru mesta so znamenite sakralne zgradbe, izmed katerih izstopajo katoli\xc5\xa1ka cerkev svetega Janeza Krstnika (za\xc4\x8detek gradnje 1158, najstarej\xc5\xa1a cerkev kraja), cerkev svete Elizabete (13. stoletje) in cerkev svetega Kri\xc5\xbea (13. \xe2\x80\x93 14. stoletje). Najbolj znamenita posvetna arhitektura krasi mestno hi\xc5\xa1o (ratusz; 13. stoletje, prenova v 15. stoletju v gotskem stilu). Med druge znamenitosti sodijo nekdanja kraljeva pala\xc4\x8da, nekatera upravna poslopja, muzej upodabljajo\xc4\x8de umetnosti ter poslopje vroclavske univerze (1702). Slednja je bila sprva jezuitska \xc5\xa1ola, danes pa je univerza s pomembno knji\xc5\xbenico, galerijo umetnosti in astronomskim observatorijem. V mestu je prav tako najti tehni\xc4\x8dno in druge univerze.\n_START_SECTION_\n\xc5\xa0port\n_START_PARAGRAPH_\nNajbolj znani \xc5\xa1portni klub je \xc5\x9al\xc4\x85sk Wroc\xc5\x82aw.\n_START_SECTION_\nPromet in zveze\n_START_PARAGRAPH_\nVroclav je pomembno prometno vozli\xc5\xa1\xc4\x8de, ki ga s tega vidika zaznamuje priklju\xc4\x8dek na edini avtocestni krak v dr\xc5\xbeavi, pa tudi bli\xc5\xbenje mednarodno letali\xc5\xa1\xc4\x8de Vroclav in mestno re\xc4\x8dno pristani\xc5\xa1\xc4\x8de na reki Odri. Javni mestni promet vsebuje tramvaj in avtobusni prevoz."